stanford-oval/wikipedia huggingface dataset:
אלכסנדריה אוקסיו-קורטז
ביוגרפיה

אוקסיו-קורטז נולדה ברובע הברונקס שבניו יורק, למשפחה קתולית. אביה סרג'יו, יליד דרום ברונקס, היה אדריכל ושותף במשרד עיצוב ואמה בלנקה, ילידת פוארטו ריקו, הייתה עובדת ניקיון ונהגת הסעות. לפי עדותה, מוצא משפחתה הוא מיהודים ספרדיים שנמלטו מן האינקוויזציה הספרדית והגיעו לפוארטו ריקו. בגיל חמש עברה עם משפחתה להתגורר ביורקטאון הייטס שבמחוז ווסטצ'סטר. בזמן לימודיה בתיכון זכתה במקום שני בתחרות מדעים וכפרס כינה האיגוד האסטרונומי הבינלאומי אסטרואיד על שמה.
ב-2008 כשלמדה בשנתה הראשונה באוניברסיטת בוסטון, נפטר אביה ומשפחתה נקלעה למצוקה כלכלית. היא סיימה תואר ראשון בכלכלה וביחסים בינלאומיים באוניברסיטת בוסטון, במהלך לימודיה עבדה עבור הסנאטור טד קנדי. לאחר הלימודים שבה לברונקס ועסקה בעבודות מזדמנות ובתחום החינוך.
במהלך הבחירות המקדימות במפלגה הדמוקרטית לקראת הבחירות לנשיאות ארצות הברית 2016 עבדה בקמפיין של ברני סנדרס. לאחר הבחירות יצאה עם שתיים מחברותיה למסע בארצות הברית, במהלכו ערכו ביקורים מתועדים בעיר פלינט במישיגן שתושביה סובלים מהרעלת עופרת, בפגישות עם בעלי עסקים קטנים ובינוניים באוהיו, עד שהתמקמו במשך שבועות במאהל מחאה נגד הנחת צינור הנפט בשמורת האינדיאנים סטנדינג רוק שבדקוטה הצפונית. לאחר שובה לניו יורק פנה אליה ארגון "Brand New Congress" שנוסד על ידי תומכי סנדרס, במטרה להריצה לקונגרס.
ב-2018 התמודדה בבחירות המקדימות של המפלגה לנציגות המחוז ה-14 של ניו יורק בבית הנבחרים. אוקסיו-קורטז זכתה לתמיכת ארגונים פרוגרסיביים וכן ארגוני זכויות האזרח, כגון Black Lives Matter, Justice Democrat, ו-MoveOn, וגברה על ג'ו קראולי, ממנהיגי המפלגה הדמוקרטית בקונגרס, ברוב של 57.1%. במסגרת קמפיין הבחירות שלה, קראה בין השאר לביטול סוכנות ההגירה ואכיפת המכס של ארצות הברית (ICE), החזרת חוק גלאס-סטיגל לצורך "ריסון" וול סטריט, החלת תוכנית מדיקר לכלל התושבים, השמת תוכנית הבטחת תעסוקה על ידי הממשל הפדרלי, הסגת כוחות ארצות הברית מהמזרח התיכון וצפון אפריקה. בחודש מאי 2018 לאחר המהומות בגבול רצועת עזה בהם נהרגו כמה עשרות פלסטינים, צייצה אוקסיו-קורטז בטוויטר "זה טבח, אני מקווה שלעמיתים שלי יש את האומץ המוסרי לכנות זאת כך, שום מדינה או ישות לא משוחררים מירי המוני במפגינים, אין הצדקה, העם הפלסטיני ראוי לכבוד האדם הבסיסי, כמו כל אחד אחר, דמוקרטים לא יכולים לשתוק על זה יותר". בראיון עמה ביולי 2018 ביקרה את מדיניות ישראל, אך הודתה כי אינה מומחית מספיק בנושא הסכסוך, והביעה תמיכה בפתרון שתי המדינות.
בחירתה של אוקסיו-קורטז החברה בתנועת הסוציאליסטים הדמוקרטים של אמריקה (אנ') צוינה כמסמלת את הגל החדש במפלגה הדמוקרטית, נגד הממסד הוותיק ועם עמדות סוציאליסטיות, ועוררה תגובות נגד עזות בקרב גופים שמרניים.
בנובמבר 2018 ניצחה בבחירות הכלליות לבית הנבחרים והיא האישה הצעירה ביותר שנבחרה לקונגרס בתולדות ארצות הברית. בקונגרס ה-116 היא כיהנה כחברה בוועדת השירותים הפיננסים ובוועדת הפיקוח והרפורמות.
בפברואר 2019 הציגה את יוזמתה לתוכנית כלכלית חדשה בשם "הניו דיל הירוק" (Green New Deal), היוזמה כללה סעיפים שעוררו עליה ביקורת ולעג כגון הצבת מטרה לספק ביטחון כלכלי לכולם, כולל אלו שאינם מעוניינים לעבוד, העלמת מטוסים ופליטות גזים של פרות. בתגובה לביקורת, הסירה אוקסיו-קורטז את המסמך מאתרה וטענה שמדובר בטיוטה בלבד.
חיים אישיים

בן זוגה מאז 2017 הוא ריילי רוברטס (Riley Roberts), מפתח יישומי תוכנה, והם מתגוררים בפארקצ'סטר, הברונקס, ניו-יורק.
הוקרה

נכללה ברשימת 40 האישים המשפיעים עד גיל 40 של מגזין פורצ'ן.
נבחרה בשנת 2019 על ידי השבועון "טיים" לאחת ממאה האנשים המשפיעים בעולם.
הייתה מבין גיבורות הסרט התיעודי הדרך שלהן לקונגרס (Knock Down the House), אשר הופק על ידי נטפליקס.
ביקורות ומחלוקות

מאז החלה את כהונתה ואף לפניה, ספגה אוקסיו-קורטז ביקורת רבה על ידע חלקי בענייני מדינה ובנושאים אחרים, החל מחברי מפלגתה, יריביה, מאמצעי התקשורת ואף מקרב הבוחרים במחוז כהונתה. בין הנושאים הבולטים ניתן למנות את:
שותפותה במניעת הקלות מס לחברת אמזון, דבר שהוביל לביטול תוכניותיה של ענקית הקניות להקים בסיס במחוזה של אוקסיו קורטז ולאבדן של כ-25,000 מקומות עבודה. היא זכתה לביקורות על כך וללגלוג על בורותה הפיננסית, לטענת מבקריה, כאשר פרסמה מה ניתן לעשות עם כספי ההקלות, מבלי להבין שהם אינם קיימים למעשה.
התייחסותה למתקני המעצר בגבול מקסיקו כאל "מחנות ריכוז" – טרמינולוגיה שיש הטוענים שהובילה פעיל שמאל קיצוני להתקיף את אחד מהמתקנים הללו בבקבוק תבערה ולהיהרג. אוקסיו-קורטז סירבה להגיב לפרשה ולא חזרה בה מהצהרותיה. היא ספגה על כך ביקורת רבה ובכללה גם מניצולי שואה.
פרסום סדרת תמונות שנטען שצולמו מחוץ למתקן מעצר שוהים בלתי חוקיים, בהן היא נראית מביטה אל המצלמה ואל הנעשה מאחורי גדר המתקן בבכי וזעזוע. בסמוך לפרסום התמונות פורסמו תמונות נוספות מאותו המעמד שהראו כי זו למעשה גדר לכביש גישה ריק המוביל למתקן מעצר. היא ספגה ביקורת מכל רחבי הקשת הפוליטית על ניסיון ציני לעשות הון פוליטי מנושא רגיש.
אוקסיו-קורטז הייתה מהבודדים מקרב חברי הקונגרס הדמוקרטים שהצביעו נגד אישור תקציב הומניטרי להטבת מצבם של השוהים הבלתי חוקיים במתקני המעצר .
ספגה ביקורות נוקבות על שימוש נרחב בכלי תחבורה צורכי דלק למרות עמדותיה בנושאים סביבתיים.
ספגה ביקורת בנושאים רבים מצד יושבת הראש הדמוקרטית של בית הנבחרים האמריקני ננסי פלוסי. פלוסי התייחסה לבחירתה של אוקסיו-קורטז בביטול ואמרה כי גם כוס מים עם האות D (דמוקרטי) לידה הייתה מנצחת בבחירות לקונגרס במחוז שלה. אוקסיו-קורטז האשימה את פלוסי בכך שהיא "נטפלת" רק לנשים שאינן לבנות.
בספטמבר 2019, לאחר שמתחה ביקורת על החלטותיה של ממשלת ישראל, עלו באינטרנט ובתקשורת קולות שהאשימו אותה באנטישמיות והציגו אותה כדוגמה לפנים החדשות של האנטישמיות החדשה בארצות הברית. בריאיון לחדשות ערוץ 12 הכחישה אוקסיו-קורטז את ההאשמות, ואמרה שהביקורת שהביעה היא כלפי המדיניות של ממשלת ישראל ביהודה ושומרון ואינה אומרת שהיא נגד ישראל.
ב-25 בספטמבר 2020 נודע כי אוקסיו-קורטז תשתתף באירוע לזכרו של ראש ממשלת ישראל יצחק רבין בארגונה של תנועת "שלום עכשיו". באותו היום הכריזה כי תשקול מחדש את השתתפותה באירוע לאחר ששמעה על פועלו בשירותו הצבאי ועל אמרתו "לשבור להם את הידיים והרגליים" לגבי המתפרעים באינתיפאדה הראשונה. הדבר גרם לתמיכה רבה מצד גורמים פרו-פלסטיניים, אך גם לביקורת מצד גורמים פרו-ישראליים. ב-27 בספטמבר הודיעה תנועת "שלום עכשיו" בטוויטר כי אוקסיו-קורטז לא תשתתף באירוע.
ב-17 במאי 2021, במהלך העימות בין ישראל לחמאס (מבצע שומר החומות), הודיעה אוקסיו-קורטז, כי "מדינות אפרטהייד אינן דמוקרטיות". אמירה זו פורשה על ידי אתרי אל-ג'זירה ו"אינדפנדנט" בכך שכינתה את ישראל כ"מדינת אפרטהייד". אמירה זו נשמעה לאחר שבמהלך אותו מבצע אוקסיו-קורטז ביקרה את ממשלו של הנשיא ג'ו ביידן בנוגע ליחסו לישראל. על האשמה זו ועל ההאשמות החוזרות בדבר עמדותיה האנטישמיות הגיבה אוקסיו-קורטז לאחר התקיפות האנטישמיות בניו-יורק ב-21 במאי בציוץ: "לעולם לא נסבול אנטישמיות כאן בניו-יורק או בכל מקום אחר בעולם. אנו עומדים לצד הקהילות היהודיות שלנו ומגנים את האלימות הזאת".
בספטמבר 2021 הצביעה נגד מתן סיוע של מיליארד דולר לישראל לחידוש מלאי המיירטים של כיפת ברזל. בהצבעה על הסיוע התנגדה ואז שינתה את הצבעתה ל"נמנע".
רשידה טליב

רַשִׁידַה חַרְבִּי טַלִיבּ (באנגלית נכתב: Rashida Harbi Tlaib; בערבית: رشيدة حربي طليب; נולדה ב-24 ביולי 1976) היא פוליטיקאית ועורכת דין אמריקאית המכהנת כחברת בית הנבחרים של ארצות הברית מטעם המחוז ה-12 של מישיגן. נולדה בדטרויט, מישיגן, לזוג מהגרים פלסטינים. בעבר הייתה חברה בבית הנבחרים של מישיגן (אנ') מטעם המפלגה הדמוקרטית וייצגה את המחוז ה-6 (אנ'). בשנת 2018 זכתה במועמדות המפלגה הדמוקרטית למחוז הקונגרס ה-13 של מישיגן (אנ'). היא רצה בבחירות הכלליות לבית הנבחרים, ללא מועמד שיתחרה מולה, והפכה לאחת משתי הנשים המוסלמיות הראשונות שנבחרו לקונגרס של ארצות הברית, לצד אילהאן עומאר ממינסוטה, ולאישה הפלסטינית-אמריקנית הראשונה בקונגרס.
היא נחשבת לחלק מ"הסקווד", קבוצה של חברי קונגרס פרוגרסיבים הכוללת אותה ואת אלכסנדריה אוקסיו-קורטז, אילהאן עומאר, סאמר לי, אייאנה פרסלי, דליה רמירז וגרג קסר.
ביוגרפיה

טליב היא הבת הבכורה מבין 14 ילדיהם של זוג מהגרים פלסטינים. אמה נולדה בבית עור אל-פוקא, ליד רמאללה. אביה נולד בבית חנינא, שכונה במזרח ירושלים.
לטליב תואר ראשון במדעי המדינה בשנת 1998 מאוניברסיטת המדינה של ויין, ותואר JD (אנ') מבית הספר למשפט קולי של אוניברסיטת מישיגן המערבית (אנ').
ב-1998, בגיל 22, התחתנה עם פייז והם התגרשו ב-2015. לזוג שני בנים והיא מתגוררת בדטרויט. במהלך קמפיין 2018, התייחס אליה הדובר שלה כאם יחידנית.
קריירה

טליב החלה את הקריירה הפוליטית שלה ב-2004, כשעבדה בצוות של נציג המדינה, סטיב טובוקמן (אנ'), בבית הנבחרים של מישיגן.
קריירה > בית הנבחרים של מישיגן

ב-2008 עודד טובוקמן את טליב לרוץ לבית הנבחרים של מישיגן במקומו מכיוון שהוא פרש לאחר שכיהן את מקסימום השנים. טליב ניצחה עם 44% מהקולות בבחירות הדמוקרטיות ועם יותר מ-90% מהקולות בבחירות הכלליות. עם כניסתה לתפקידה בבית הנבחרים של מישיגן ב-1 בינואר 2009, הייתה האישה המוסלמית הראשונה בבית המחוקקים של מישיגן והאישה המוסלמית השנייה בהיסטוריה בבתי הנבחרים של ארצות הברית אחרי ג'מילה נשיד (אנ') ממיזורי.
לאחר המקסימום של 6 שנים בתפקיד רצה טליב לסנאט של מישיגן, והפסידה לסנטור וירג'יל סמית' ג'וניור (אנ') באוגוסט 2014.
לאחר שעזבה את בית הנבחרים של המדינה, עבדה טליב בעמותה ללא מטרות רווח בשם "Sugar Law Center" בדטרויט, אשר מספקת ייצוג משפטי חינם לעובדים.
קריירה > בית הנבחרים של ארצות הברית

ב-2018 הודיעה טליב שהיא מתכוונת להתמודד על מקומו של ג'ון קוניירס, חבר הקונגרס הדמוקרטי לשעבר שכיהן בתפקיד מאז 1965 ופרש בעקבות תלונות נגדו על הטרדה מינית. נכון ליולי 2018, גייסה טליב 893,030 דולר לקמפיין הבחירות, יותר מכל חמשת מתחריה. בבחירות הכלליות היא רצה ללא מועמד שיתחרה מולה, והפכה לאחת משתי הנשים המוסלמיות הראשונות שנבחרו לקונגרס, לצד אילהאן עומאר ממינסוטה, ולאישה הפלסטינית-אמריקנית הראשונה בקונגרס.
טליב הודיעה מראש כי בטקס ההשבעה תושבע על תרגום הקוראן לאנגלית מ-1734 שהיה שייך לתומאס ג'פרסון, נשיא ארצות הברית ואחד מהאבות המייסדים שלה. לדברי טליב העובדה שלנשיא השלישי של ארצות הברית היה ספר קוראן היא סמל לכך שהאסלאם היה חלק מההיסטוריה האמריקנית במשך זמן רב. לטקס ההשבעה התייצבה בלבוש פלסטיני מסורתי.
באוגוסט 2019 אסרו ראש ממשלת ישראל ושר הפנים על כניסתה לישראל, עקב תמיכתה ב-BDS, וזאת בהתבסס על סעיף 2 לחוק הכניסה לישראל ולכן בוטל ביקורה המתוכנן יחד עם חברת הקונגרס אילהאן עומאר. לאחר מכן אושרה בקשתה של טליב לביקור הומניטרי אצל סבתה הפלסטינית, בתנאי שתתחייב שלא לעבור על החוק הישראלי בזמן הביקור ושלא לנצל את ביקורה לקידום חרם על ישראל, אך היא סרבה להגיע בתנאים אלו.
בספטמבר 2021 הצביעה נגד מתן סיוע של מיליארד דולר לישראל לחידוש מלאי המיירטים של כיפת ברזל. היא קראה לישראל "מדינת אפרטהייד" שמבצעת פשעי מלחמה ובציוץ בטוויטר טענה שכיפת ברזל משמשת ל"הפצצת אזרחים פלסטינים". היא ספגה גינויים על הצבעתה ודבריה מכל קצוות הקשת הפוליטית.
באוקטובר 2023, בעקבות טבח שבעה באוקטובר, תקפה טליב בחריפות את ממשל ביידן וטענה כי הוא מסייע לרצח עם המתרחש ברצועת עזה. טליב פרסמה ברשת החברתית X את הסיסמה "מהנהר עד לים", בהתייחסות לשחרור פלסטין והשמדתה של מדינת ישראל. בעקבות כך, עלתה הצעה בבית המחוקקים לצנזר את דבריה ולגנות אותה. ההחלטה עברה ברוב של 234 מחוקקים שתמכו בה מול 188 שהתנגדו, כש-22 נציגים דמוקרטיים, ממפלגה של טליב, הצביעו בעד ההצעה. משמעותה של החלטת הצנזור היא סמלית בלבד.
עמדותיה

כבר ביומה הראשון בקונגרס, קראה להדחת הנשיא דונלד טראמפ במאמר דעה שכותרתו "עכשיו הגיע הזמן להתחיל בהליכי ההדחה נגד הנשיא טראמפ."
טליב דוגלת בתוכנית בריאות לכל האזרחים ואף זכתה בתמיכת ארגון "Justice Democrats", השואף ליצור "כלכלה משגשגת ודמוקרטיה שעובדת עבור העם". היא תמכה בקמפיין הדמוקרטי להעלאת שכר המינימום ל-15 דולרים לשעה, אך ביולי 2019 אמרה ששכר של 15 דולרים לשעה היה מתאים לתקופה שבה התחיל הקמפיין אך כיום שכר המינימום צריך להיות 18–20 דולרים לשעה.
טליב מתחה ביקורת על ערב הסעודית בשל הפרות זכויות אדם ובשל המעורבות הצבאית בתימן.
טליב הביעה תמיכה בפתרון המדינה האחת לסכסוך הישראלי-פלסטיני והבטיחה שתצביע בקונגרס נגד הסיוע האמריקאי לצה"ל. בעקבות גל חקיקות נגד תנועת ה-BDS הגישה ב-2019, יחד עם חברי הקונגרס אילהאן עומאר וג'ון לואיס, הצעת החלטה שתומכת בזכות לנקוט בחרם על מנת לקדם זכויות אדם וזכויות אזרח בארצות הברית ומחוצה לה.
הערות שוליים

↑  כך היא הוגה את שמה, למרות שהכתיב האנגלי Tlaib עשוי לרמז על הגייה שונה, וראו בסרטון זה
1 2 3  המוסלמית הראשונה: פלסטינית בדרך לקונגרס בארה"ב, באתר ynet, 8 באוגוסט 2018
↑  קייט סליבן, Here are the 4 congresswomen known as 'The Squad' targeted by Trump's racist tweets, באתר CNN‏, 16 ביולי 2019 (באנגלית)
1 2  הקונגרס החדש התכנס: הפלסטינית נשבעה על הקוראן, באתר ynet, 3 בינואר 2019
↑  רשימת נבחרי ציבור שהיו תלמידי בית הספר, באתר של בית הספר למשפט קולי של אוניברסיטת מישיגן המערבית
↑  Dem would be first Muslim woman in Congress, if elected  באתר Detroit News, ‏7 בפברואר 2018
↑  Rashida Tlaib wins in Michigan: Now the Arab candidate must mend fences with Latinos, באתר Feet in 2 Worlds - מגזין המביא קולות מהגרים
↑  24 hours with: Rashida Tlaib, potential first Muslim congresswoman ב-Michigan Daily‏ 15 במרץ 2018
↑  Rashida Tlaib, Bill Wild lead fundraising in Detroit's congressional race  ב-Detroit Free Press ‏16 ביולי 2018
↑  חברת הקונגרס תושבע כשהיא בלבוש 'פלסטיני מסורתי', כיכר השבת 16 בדצמבר 2018
↑  אלדד ממן, נתניהו החליט: תימנע כניסתן לישראל של חברות הקונגרס המסיתות ערוץ 14
↑  גיא אלסטר‏, "מביך וחסר תקדים": תגובות חריפות על ביטול ביקור חברות הקונגרס, באתר וואלה, 15 באוגוסט 2019
↑  אורלי אזולאי, סערת חברות הקונגרס: כשטראמפ מבקש – נתניהו מציית, באתר ynet, 15 באוגוסט 2019
↑  איתמר אייכנר ואמיר אלון, דרעי אישר את כניסת חברת הקונגרס שביקשה: "הזדמנות אחרונה לראות את סבתי", באתר ynet, 16 באוגוסט 2019
↑  איתמר אייכנר, ברוב עצום: בית הנבחרים האמריקני אישר לממן סוללות כיפת ברזל ומיירטים עבור ישראל, באתר ynet, 23 בספטמבר 2021,
נתן גוטמן ואיתי בלומנטל, בית הנבחרים בארה"ב אישר ברוב גדול את הסיוע לישראל במימון מיירטי כיפת ברזל, באתר כאן – תאגיד השידור הישראלי, 23 בספטמבר 2021.
↑   בן סמואלס, בית הנבחרים בארה"ב גינה את רשידה טליב לאחר שביקרה את ישראל, באתר הארץ, 8 בנובמבר 2023
↑  נטע בר, ברוב גדול: הקונגרס החליט לגנות את רשידה טליב על הקריאה להשמדת ישראל, באתר ישראל היום, 8 בנובמבר 2023.
↑  Now is the time to begin impeachment proceedings against President Trump Detroit free press ‏4 בינואר 2019 (באנגלית)
↑  Tlaib says minimum wage should be $20 per hour, not $15 , Detroit Metro Times ‏23 ביולי 2019 (באנגלית)
↑  Saudi Arabia Declares War on America’s Muslim Congresswomen,באתר המגזין Foreigh Policy ‏,11 בדצמבר 2018 (באנגלית)
↑  Who’s afraid of Ilhan Omar? Saudi Arabia, for one, Minn Post,‏ 18 בדצמבר 2018 (באנגלית)
↑  Omar Introduces Pro-BDS Resolution and Compares BDS to Boston Tea Party, באתר Jewish Journal, ‏ 17 ביולי 2019
| --- | --- |
בקרת זהויות :  PLWABN: 9811251956205606  GND: 1177981254  ISNI: 0000 0005 0071 1328  LCCN: no2019129544  SNAC: w6w48mz9  US Congress: T000481  VIAF: 8342155044843472520002   WorldCat (עם VIAF): 8342155044843472520002
תחנת הרכבת חוצות המפרץ

תחנת הרכבת חוצות המפרץ היא תחנת נוסעים של רכבת ישראל המשרתת את אזור חיפה והקריות, ובעיקר את אזור התעשייה במפרץ חיפה. כמו כן, בסמוך לתחנה נמצאים בתי מלאכה ומשרדים של רכבת ישראל. התחנה נמצאת על מסילת החוף של רכבת ישראל, בצמוד למרכז הקניות חוצות המפרץ, מתחם החנויות הפתוח הגדול בישראל, ובקרבת נמל התעופה חיפה, בית הספר הטכני של חיל האוויר ובתי הזיקוק בחיפה.
היסטוריה

ההסכם להקמת התחנה נחתם בשנת 1998 בין רכבת ישראל ויזמי מרכז הקניות חוצות המפרץ, יולי עופר וחברת אשטרום. התחנה הוקמה על שטח של 4 דונם שבבעלותם, בעלות של 6.5 מיליון שקל, ובמימון מלא של היזמים. בנוסף, מימנו הקמת גשר להולכי רגל שמתחבר למתחם. זו הייתה התחנה השנייה שהוקמה בשיטה זו (הראשונה הייתה התחנה העוקבת מדרום - תחנת הרכבת מרכזית המפרץ). התחנה החלה בפעילותה ב-13 באוקטובר 2001 ונפתחה בטקס רשמי שלושה ימים לאחר מכן.
בעבר שירתה את האזור תחנת הרכבת קישון, שהייתה רק נקודת עצירה (באנגלית Halt, מקום מוסכם לעצירת רכבת לצורך העלאת והורדת נוסעים, ללא רציף או מבנה תחנה). תחנת הרכבת קישון בוטלה בעקבות פתיחת תחנת הרכבת חוצות המפרץ בשל הקרבה ביניהן (קישון נמצאת כ-700 מטר בלבד מדרום לחוצות המפרץ).
ב-16 ביולי 2006, בעיצומה של מלחמת לבנון השנייה, שותקה תנועת הרכבות לתחנה לאחר שטיל קטיושה פגע במוסכי הרכבת בחיפה והרג שמונה מעובדי רכבת ישראל. ב-14 באוגוסט (תום המלחמה), חודשה תנועת הרכבות לתחנה.
מבנה התחנה

מסילה כפולה עוברת בתחנה - מסילה מזרחית (צמודה לרציף 1) לרכבות דרומה ומסילה מערבית (צמודה לרציף 2) לרכבות צפונה.
בתחנה שני רציפי צד המחוברים ביניהם במעבר תת-קרקעי. כניסה לתחנה ויציאה ממנה אפשריות רק דרך אולם הנוסעים הצמוד לרציף 1.
העיצוב החיצוני של התחנה דומה מאוד למרכז הקניות הסמוך (משבצות ריבועיות בצבעי צהוב ולבן, סככות מוקשתות בצבע אדום). הדמיון נובע מהעובדה שבעלי השליטה במרכז הקניות הם שמימנו את הקמת התחנה.
שירות רכבות בתחנה

ברוב שעות היום יש שלוש רכבות בשעה לכל כיוון, מתוכן שתי רכבות ממשיכות לתל אביב ומודיעין, ואחת מסיימת את נסיעתה בתחנת חיפה חוף הכרמל.
| 0 | 1 | 2 |
| --- | --- | --- |
|  | קו הרכבת מודיעין מרכז — נהריה   מודיעין מרכז • פאתי מודיעין • נמל התעופה בן-גוריון • תל אביב ההגנה • תל אביב השלום • תל אביב סבידור מרכז • תל אביב האוניברסיטה / אקספו • בנימינה • עתלית • חיפה חוף הכרמל • חיפה בת גלים • חיפה מרכז השמונה • מרכזית המפרץ • חוצות המפרץ • קריית חיים • קריית מוצקין • עכו • נהריה |  |
| 0 | 1 | 2 |
| --- | --- | --- |
|  | קו הרכבת חיפה חוף הכרמל — כרמיאל   חיפה חוף הכרמל • חיפה בת גלים • חיפה מרכז השמונה • מרכזית המפרץ • חוצות המפרץ • קריית חיים • קריית מוצקין • אחיהוד • כרמיאל |  |
קווי אוטובוס העוברים בתחנה

| קו | מפעילה | מסלול | הערות נוספות |
| --- | --- | --- | --- |
| 15 | אגד | רכבת חוצות המפרץ - חוצות המפרץ - אצטדיון - קריית חיים מערבית - קריית ים, קריית ים ב - אלמוגים - קריית מוצקין, חי פארק - צומת צבר - קריית ביאליק, הקריון - דרך עכו - מרכזית הקריות | ♿ |
| 21 | אגד | רכבת חוצות המפרץ - חוצות המפרץ - קריית אתא, איקאה - זבולון - קריית אתא מרכז - גבעת אתא - קריית בנימין - נווה אברהם | ♿ |
| 631 | קווים | רכבת חוצות המפרץ - לב המפרץ - מחלף יגור - צומת יקנעם עילית - חריש |  |
הערות שוליים

↑  דוד חיון, ‏בעלי פרוייקט הפאואר סנטר "חוצות המפרץ" יקימו על חשבונם תחנת רכבת, באתר גלובס, 22 במאי 1998
↑  דוד חיון, ‏גשר הולכי רגל בחוצות המפרץ, באתר גלובס, 7 בפברואר 2000
↑  יזמי קניון לב-המפרץ בחיפה יקימו תחנת רכבת על חשבונם, באתר גלובס, 15 באפריל 1999
↑  ענת ג'ורג'י, מהרכבת לקניון, באתר הארץ, 27 בספטמבר 2001
תרשים התחנה
תחנת הרכבת כרמיאל

תחנת הרכבת כרמיאל היא תחנת נוסעים של רכבת ישראל המשרתת את העיר כרמיאל וסביבתה, ואשר הוקמה על מסילת עכו–כרמיאל.
תחנת הרכבת כרמיאל היא תחנת הקצה בקו כרמיאל – באר שבע מרכז ובקו כרמיאל – חיפה חוף הכרמל. בעתיד מתוכננת הרחבת המסילה מכרמיאל עד ראש פינה וקרית שמונה, כולל תחנת מטען באזור התעשייה בכרמיאל ותחנה בצומת חנניה שתשרת את אזור מירון.
התחנה ממוקמת בסמוך לצומת כרמיאל, וכן בקרבת תחנה מרכזית כרמיאל, המייצר מעבר תחבורתי שוטף, התחנה ממוקמת בשדרות נשיאי ישראל ורח' החרושת. התחנה נפתחה ב-20 בספטמבר 2017, יחד עם תחנת הרכבת אחיהוד.
מבנה התחנה

בשטח התחנה חניון רכבים דו קומתי הכולל כ-700 מקומות חניה.
שרות רכבות בתחנה

אל התחנה מגיעות 19 רכבות בקו כרמיאל – חיפה חוף הכרמל לאורך היום פעם בשעה בכל כיוון, ובנוסף 8 רכבות אל באר שבע מרכז, דרך תחנות חיפה, חדרה ותל אביב.
| 0 | 1 | 2 |
| --- | --- | --- |
|  | קו הרכבת באר שבע מרכז — כרמיאל   באר שבע מרכז • באר שבע צפון / אוניברסיטה  • קריית גת  • לוד • תל אביב ההגנה • תל אביב השלום • תל אביב  סבידור מרכז • תל אביב האוניברסיטה / אקספו • הרצליה • חדרה מערב  • חיפה חוף הכרמל • חיפה בת גלים • חיפה מרכז השמונה • מרכזית המפרץ • קריית מוצקין • אחיהוד • כרמיאל |  |
| 0 | 1 | 2 |
| --- | --- | --- |
|  | קו הרכבת חיפה חוף הכרמל — כרמיאל   חיפה חוף הכרמל • חיפה בת גלים • חיפה מרכז השמונה • מרכזית המפרץ • חוצות המפרץ • קריית חיים • קריית מוצקין • אחיהוד • כרמיאל |  |
קווי אוטובוס היוצאים ממסוף התחנה

בצמוד לתחנה נמצא מסוף התחבורה של כרמיאל שריכז בעבר את קווי התחבורה הציבורית לעיר ולאזור עד שרוב קווי האוטובוס הועברו למסוף תחנת הרכבת, במסוף ישנם רציפים בהם עוצרים קווים לשכונות העיר, אזור התעשייה וליישובי האזור שחלקם מתואמים עם הרכבת כחלק מפרויקט "קו רציף". בתחנה המרכזית הקודמת עוצרים קווים שאינם מתואמים עם זמני הרכבת, כמו קווים לעכו ולחיפה, קו לתל אביב, קו לירושלים וקווי תלמידים.
תוכניות לעתיד

בעתיד צפויות לצאת מהתחנה רכבות צפונה להר מירון, חצור הגלילית וקריית שמונה. התחנות יהיו על קו הרכבת לקריית שמונה אשר צפוי להיבנות בעתיד מתחנת הרכבת כרמיאל ולהסתיים בקריית שמונה.
עם התקדמות פרויקט החשמול מתוכנן קו רכבת המתחיל בתחנה זו ומסתיים בתחנת הרכבת ירושלים – יצחק נבון.
הערות שוליים

↑  החזון של כץ: רכבת לקרית שמונה שתחבר את הגולן למרכז, באתר nrg‏, 27 בדצמבר 2017
↑  אחיה ראב"ד, "רגע היסטורי": הרכבת לכרמיאל יצאה לדרך, באתר ynet, 20 בספטמבר 2017
תרשים התחנה
תחנת רכבת כרמיאל
הקרב על כפר סיל

הקרב על כפר סיל התנהל בין צה"ל לכוח קומנדו של הצבא הסורי, בגזרה המערבית במלחמת לבנון הראשונה, בין 9 ל-12 ביוני 1982. הקרב התנהל על השליטה בכפר סיל, או חאלדה, יישוב השוכן מספר קילומטרים צפונית לעיירה דאמור, בפאתיה הדרומיים של ביירות, סמוך מאד לקצה הדרומי של נמל התעופה הבינלאומי ביירות. כפר סיל היה בעל חשיבות אסטרטגית בשל מיקומו החולש על ציר החוף ועל מבואותיה של ביירות, והוצבו בו כוחות חזקים של צבא סוריה, שכללו גדוד טנקים מחטיבה 85 וכן כוחות נ"ט, חי"ר וקומנדו הסורי, שמנעו את המשך התקדמות כוחות צה"ל לכיוון צפון על ציר החוף הלבנוני.
תוצאות הקרב

לאחר לחימה קשה, שארכה 19 שעות, הצליחו כוחות צה"ל להשמיד את הכוח הסורי שהחזיק בכפר, ולהשלים את ההשתלטות עליו עד שעת הצהריים ב-12 ביוני. הרמטכ"ל, רפאל איתן, הגדיר מאוחר יותר את הקרב על הכפר, כקרב הקשה ביותר של צה"ל במלחמת לבנון הראשונה.
לקריאה נוספת

זאב שיף ואהוד יערי, "מלחמת שולל", הוצאת שוקן, 1984.
יורם יאיר, אתי מלבנון - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990.
הערות שוליים

↑  ב-2005 שונה שמו של השדה ל"נמל התעופה הבין-לאומי רפיק אל-חרירי".
1 2  זאב שיף ואהוד יערי, "מלחמת שולל", הוצאת שוקן, 1984, עמוד 233.
↑  גל פרל, "מי שרוצה לנצח בקרב מול סיכון, כדאי לו שיסתכן וייקח סיכון", הבלוג על הכוונת, ‏  20 בנובמבר 2018.
כשל מנוע

מטוס בואינג 777-300ER של ג'פאן איירליינס סובל מכשל במנוע במהלך המראה ב-2021.
דיסק מנוע טורבינה פגום של המנוע שסבל מכשל מנוע בלתי מרוסן בטיסה 232 של יונייטד איירליינס (אנ')
כשל מנוע טורבינה מתרחש כאשר מנוע טורבינת גז מפסיק באופן בלתי צפוי לייצר כוח עקב תקלה שאינה שאינה קשורה לאזילת דלק. מצב זה נפוץ בעיקר במנועי סילון של מטוסים, אך כשל במנועי טורבינה עשוי להתרחש גם בטורבינות קרקעיות המשמשות בתחנות כוח או בכלי שיט וכלי רכב המשלבים מנועי דיזל וגז.
אמינות

מנועי טורבינה המשמשים במטוסים מודרניים הם אמינים (אנ') מאוד. המנועים פועלים ביעילות תחת בדיקות ותחזוקה שוטפות. חייהם יכולים להימשך עשרות אלפי שעות טיסה. עם זאת, לעיתים מתרחשות תקלות או כשלים המחייבים כיבוי מנוע במהלך הטיסה. מאחר שמטוסים רב-מנועיים מתוכננים לטוס עם מנוע אחד מושבת, וצוותי האוויר מאומנים לטיסה בתנאים אלו, כיבוי מנוע במהלך טיסה אינו מהווה בדרך כלל סכנה משמעותית.
לפי נתוני רשת התעופה הפדרלית (FAA), מנועי טורבינה חווים שיעור כשל (אנ') של כשל אחד לכל 375,000 שעות טיסה, לעומת כשל אחד לכל 3,200 שעות טיסה במנועי בוכנה. עם זאת, בשל "מחסור דיווח חמור" של מקרים של השבתת מנועי בוכנה בטיסה, לרשות התעופה הפדרלית אין נתונים אמינים והערכתו היא ששיעור הכשלים נע בין אחד לכל 1,000 שעות טיסה לבין אחד לכל 10,000 שעות טיסה.
קונטיננטל מוטורס (אנ') מציינת כי רשות התעופה הפדרלית מעריכה שמנועי תעופה כללית חווים כשל או השבתה במהלך הטיסה בשיעור של אחת ל-10,000 שעות טיסה, ומציינת כי כשל מנועי הסנטוריון (אנ') שלה הם אחד לכל 20,704 שעות טיסה, וירד לאחד לכל 163,934 שעות טיסה בשנים 2013–2014.
למנוע ג'נרל אלקטריק GE90 (אנ') שיעור השבתת מנוע בטיסה (IFSD) של אחד לכל מיליון שעות טיסה. מנוע פראט אנד ויטני קנדה PT6 (אנ') הידוע באמינותו עם שיעור השבתת מנוע של אחד לכל 333,333 שעות טיסה בין השנים 1963–2016, אשר ירד לכשל אחד לכל 651,126 שעות טיסה בשנת 2016.
אמינות > נחיתת חירום

לאחר כיבוי מנוע, בדרך כלל מתבצעת נחיתת זהירות עם ציוד כיבוי והצלה הממוקם סמוך למסלול הנחיתה. נחיתה מהירה היא אמצעי זהירות למניעת סיכון מכשל אפשרי של מנוע נוסף בהמשך הטיסה, או כתוצאה מנזק לא ידוע שנגרם למערכות המטוס (כגון שריפה או פגיעה במערכות הבקרה) אשר עשוי להוות סכנה להמשך הטיסה. לאחר נחיתת המטוס, צוותי הכיבוי מסייעים בבדיקת המטוס כדי לוודא שהוא בטוח לפני שהוא מבצע הסעה לעמדת החניה שלו.
אמינות > כלי טיס רוטוריים

מטוסים עם מנועי טורבו-פרופ ומסוקים המונעים באמצעות טורבו-שאפט (אנ') נתונים גם הם לכשלים במנוע מסיבות דומות לאלו של מטוסי סילון. במקרה של כשל מנוע במסוק, לרוב ניתן להיכנס לאוטורוטציה (אנ'), תוך שימוש בסיבוב הרוטור הלא-מונע להאטת הנחיתה ושמירה על שליטה מסוימת, ובכך לאפשר נחיתת חירום בטוחה גם ללא כוח מנוע.